钦定古今图书集成/明伦汇编/官常典/第577卷 > 高明
## 钦定古今图书集成/明伦汇编/官常典/第577卷 > 高明

按《明外史》本传：“明字上达，贵溪人。幼刲股，愈母疾。登
景泰二年进士，授御史。闻内范造龙舟，切谏有指挥
为大臣陷，论死辨出之。徐州民诉有司于朝，时例越
诉者戍边。明言戍边防诬诉也。今诉不诬，法止当杖。
民有为妖言者，吏贪功，诬以谋反，明按无反状，止坐
妖言律。帝皆报许。巡按河南，黜属吏六十人。再按畿”
辅，入总诸道章奏。天顺初，尚书陈汝言有罪，偕诸御
史劾，下之狱。四年，御史赵明等劾天下朝觐官，触帝
怒，诘草疏主名。众大惧，明独自承。都御史寇深言：“频
年章疏，尽出明手，幸勿以细故加罪。”帝意解，反称明能。石亨既诛，僮仆皆收，明言不宜坐免者百人。擢大
理寺丞。宪宗立，拜南京右佥都御史。以留都春夏淫
雨，请修人事以回天意。时纳马入监者至万馀人。明
请区别，荐郎中孙琼、陈鸿渐、梅伦、何宜，主事宋瑛，皆
端方廉洁，恬于进取，宜显擢以风有位。疏下所司。成
化三年，扬州盐寇起，守兵失利。诏明讨之。造巨舰，名
曰“筹亭”，往来江上督战，并江置逻堡候望，贼踪迹无
所匿，遂平之。内官鬻私盐，据法没入，盐政大釐。因条
上利病十馀事，多议行。仍还原任。以亲老乞终养归。
十四年，上杭盗发，诏起巡抚福建，督兵往讨，擒诛首
恶，馀皆减死遣戍。以上杭地接江西、广东，盗易啸聚，
请析置永定县。移疾径归。久之卒。